11. november 2022

Zmena v predstavenstve spoločnosti Henkel

Düsseldorf – Spoločnosť Henkel dnes oznámila, že ku koncu januára 2023 ukončí dlhodobú úspešnú spoluprácu s členom predstavenstva zodpovedným za divíziu Adhesive Technologies Janom-Dirkom Aurisom. Jeho odchod je výsledkom spoločného rozhodnutia o predčasnom ukončení jeho existujúceho kontraktu, ktorý mal pôvodne platiť do konca roka 2023. Jan-Dirk Auris bude pomáhať s prechodom svojich povinností na svojho nástupcu.

 *„Počas viac než troch desaťročí pôsobenia v spoločnosti Henkel Jan-Dirk Auris vždy pracoval v prospech našej spoločnosti a zaznamenal množstvo úspechov. Pod jeho vedením sa z Adhesive Technologies v poslednom desaťročí stala veľmi úspešná divízia, ktorá je v súčasnosti nespochybniteľným globálnym lídrom vo svojom odvetví. Teraz nastal čas, aby sme sa zaoberali výberom jeho nástupcu na čele tejto obchodnej divízie. Janovi-Dirkovi Aurisovi sme vďační za jeho výnimočnú oddanosť a významné úspechy v práci pre našu spoločnosť a do budúcnosti mu želáme všetko najlepšie,“* povedala Dr. Simone Bagel-Trah, predsedníčka dozornej rady a výboru akcionárov spoločnosti Henkel.

 *„Kariéra Jana-Dirka Aurisa v spoločnosti Henkel je výnimočná a veľmi úspešná. Takmer 35 rokov v spoločnosti, z toho 12 ako člen predstavenstva – to je skutočne pozoruhodný úspech. Jeho vášeň pre podnikanie podporená dôvernou znalosťou trhov a zákazníkov aj jeho schopnosť rozvíjať úspešné tímy a lídrov boli pre Henkel vždy obrovským prínosom,“* dodal predseda predstavenstva spoločnosti Henkel Carsten Knobel.

Jan-Dirk Auris (54) pôsobil v spoločnosti Henkel takmer 35 rokov a od roku 2011 zastával funkciu člena predstavenstva zodpovedného za obchodnú divíziu Adhesive Technologies, ktorá je s obratom viac než 10 miliárd eur globálnym lídrom na trhu spojovacích a lepiacich materiálov, tesnení a povrchových náterov. Kariéru v spoločnosti Henkel začal v roku 1987 ako nováčik v priemyslovom manažmente. Následne pôsobil ako manažér pre kľúčových zákazníkov a odbytový riaditeľ v Nemecku, odkiaľ prešiel na medzinárodné pozície v Severnej Amerike a Ázii a začiatkom roka 2011 sa stal členom predstavenstva spoločnosti.

**O spoločnosti Henkel**

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v mnohých kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2021 dosiahla obrat viac ako 20 mld. eur a upravený prevádzkový zisk približne vo výške 2,7 mld. eur. Henkel zamestnáva 52 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný cieľ a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

**O spoločnosti Henkel Slovensko**

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne  vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

**Kontakt**

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: zuzana.kanuchova@henkel.com